*Ministru kabineta atbildes vēstules projekts*

**Latvijas Republikas Saeimas**

**Aizsardzības, iekšlietu un korupcijas novēršanas komisijas**

**priekšsēdētājam A.Latkovska kungam**

*Par noziedzīgi iegūtu līdzekļu legalizācijas un*

*terorisma novēršanas un apkarošanas sistēmas*

*darbības efektivitātes palielināšanu*

Atbildot uz Saeimas Aizsardzības, iekšlietu un korupcijas novēršanas komisijas (turpmāk- Komisija) 2016.gada 26.aprīļa vēstuli Nr. 142.9/6-50-12/16 par noziedzīgi iegūtu līdzekļu legalizācijas un terorisma novēršanas un apkarošanas sistēmas darbības efektivitātes palielināšanu, kurā Komisija lūdz izskatīt iespēju palielināt Noziedzīgi iegūtu līdzekļu legalizācijas novēršanas dienesta (turpmāk- Kontroles dienests) cilvēkresursus, kā arī stiprināt Valsts policijas Galvenās Kriminālpolicijas pārvaldes Ekonomisko noziegumu apkarošanas pārvaldes un Valsts ieņēmumu dienesta Finanšu policijas kapacitāti, Ministru kabinets sniedz šādu informāciju.

Atzīmējam, ka, pastāvot augstam nerezidentu noguldījumu apjomam, apgrozījumam un īpatsvaram, Latvija jau ilgstoši tiek minēta kā viena no valstīm, kura tiek iesaistīta noziedzīgi iegūtu līdzekļu legalizācijas darījumos, tādējādi ir secināms, ka pie pašreizējā apjoma ne pašas bankas, ne pastāvošās uzraudzības, kontroles un tiesībsargājošo institūciju kapacitātes, Latvija nespēj efektīvi nodrošināt noziedzīgi iegūtu līdzekļu legalizācijas un terorisma finansēšanas novēršanas kontroli. Tādejādi ir pilnīgi atbalstāms Komisijas ierosinājums stiprināt kontroles un tiesību aizsardzības iestāžu kapacitāti noziedzīgi iegūtu līdzekļu un terorisma finansēšanas novēršanas jomā, lai būtiski uzlabotu šo institūciju efektivitāti.

Informējam, ka valdība ir veikusi ievērojamu darbu iepriekš minēto uzdevumu izpildei, kā arī plāno to turpināt nākamajos gados. Atzīmējam, ka pēdējos gados budžeta sagatavošanas procesā tika atbalstīti vairāki Prokuratūras pieprasījumi Kontroles dienesta kapacitātes stiprināšanai. Ar likumu “Par valsts budžetu 2015.gadam” un likumu “Par vidēja termiņa budžeta ietvaru 2015., 2016. un 2017.gadam” tika atbalstīta līdzekļu pārdale 2015.gadam un turpmāk 95 275 euro apmērā no Prokuratūras budžeta programmas 01.00.00 "Prokuratūras iestāžu uzturēšana" uz programmu 02.00.00 "Noziedzīgi iegūtu līdzekļu legalizācijas novēršana" Kontroles dienesta kapacitātes stiprināšanai saistībā ar jaunu funkciju izpildi noziedzīgi iegūtu līdzekļu legalizācijas un terorisma finansēšanas risku novēršanā (papildu 3 amata vietas), samazinot likumā „Par vidēja termiņa budžeta ietvaru 2014., 2015. un 2016.gadam” paredzētos izdevumus jaunajai politikas iniciatīvai „Prokuratūras apsaimniekošanā un lietošanā nodoto nekustamo īpašumu nomas maksa”. Savukārt ar likumu “Par valsts budžetu 2016.gadam” un likumu “Par vidēja termiņa budžeta ietvaru 2016., 2017. un 2018.gadam”, pamatojoties uz Ministru kabineta 2015.gada 27. un 31.augusta sēžu lēmumiem kā neatliekamais pasākums tika pilnībā atbalstīts Prokuratūras pieprasījums palielināt Kontroles dienesta finansējumu 2016.gadam 46 045 *euro* apmērā, 2017.-2018.gadam 8 878 *euro* apmērā kapacitātes stiprināšanai saistībā ar jaunu funkciju izpildi noziedzīgi iegūtu līdzekļu legalizācijas un terorisma finansēšanas risku novēršanā.

Iekšlietu ministrijai ar likumu “Par valsts budžetu 2016.gadam” un likumu “Par vidēja termiņa budžeta ietvaru 2016., 2017. un 2018.gadam” neatliekamo pasākumu īstenošanai papildu piešķirts finansējums 2016.gadā 36 645 162 *euro*, 2017.gadam 37 105 278 *euro* un 2018.gadam 35 681 851 *euro*, kas atbilstoši Iekšlietu ministrijas noteiktajām nozares prioritātēm tika novirzīti konkrētiem pasākumiem. Daļa minētā finansējuma 14 912 622 *euro* apmērā ik gadu paredzēta atlīdzības palielināšanai Valsts policijā, kā rezultātā nodarbinātajiem tiek nodrošināts mēnešalgu pieaugums par vidēji 100 *euro* (vidējais atlīdzības pieaugums par vidēji 150 *euro*).

Jautājums par noziedzīgi iegūtu līdzekļu atguves dienesta izveidi Valsts policijas sastāvā nav zaudējis savu aktualitāti un ir iekļauts attīstības plānošanas dokumentos, un tieši Organizētās noziedzības novēršanas un apkarošanas plānā 2014.-2016. gadam un Valsts policijas attīstības koncepcijā.

Valsts policijas Galvenās kriminālpolicijas pārvaldes Ekonomisko noziegumu apkarošanas pārvaldē uz 1.maiju ir 8 vakanti amati (1 inspektora, 6 vecākā inspektora un 1 nodaļas priekšnieka amats).

SavukārtFinanšu ministrijas budžeta programmai“Valsts ieņēmumu un muitas politikas nodrošināšana” neatliekamo pasākumu īstenošanai 2016.-2018.gadam piešķirts ik gadupapildu finansējums 1 200 000 *euro*Valsts ieņēmumu dienestaFinanšu policijas pārvaldes un Muitas policijas pārvaldes amatpersonām ar speciālajām dienesta pakāpēm atlīdzībai.

Informējam, ka Valsts ieņēmumu dienesta darbības stratēģijas 2014.-2016.gadam izvirzītā ceturtā stratēģiskā mērķa “Paaugstināt VID resursu izmantošanas efektivitāti un lietderību” kontekstā, lai veicinātu dienesta uzdevumu efektīvu izpildi, optimizētu un centralizētu VID struktūrvienības, kuras veic noziedzīgu nodarījumu izmeklēšanu valsts ieņēmumu un muitas lietu jomā, līdz 2016.gada beigām ir plānots apvienot Muitas policijas un Finanšu policijas pārvaldes vienā izmeklēšanas iestādē.

Lai varētu īstenot vienotas VID muitas un nodokļu izmeklēšanas iestādes izveidi, šobrīd jau ir apzināti nepieciešamie grozījumi likumā “Par Valsts ieņēmumu dienestu”, nosakot nodokļu un muitas policijas statusu, kompetenci un uzdevumus, kā arī grozījumi virknē citu ārējo tiesību aktu, kas var ietekmēt līdzšinējo Muitas policijas un Finanšu policijas pārvaldei deleģēto uzdevumu un funkciju struktūru. Tāpēc apvienotās muitas un nodokļu izmeklēšanas iestādes izveide cita starpā ietver sevī Muitas policijai un Finanšu policijai līdz šim deleģēto uzdevumu un procesu izvērtēšanu un aktualizēšanu, nodrošinot to atbilstību apvienotās iestādes darbību regulējošiem ārējiem tiesību aktiem.

Attiecībā uz Noziedzīgi iegūtu līdzekļu legalizācijas novēršanas dienesta un Valsts ieņēmumu dienesta amatpersonu (darbinieku) kapacitātes stiprināšanu materiālajā izteiksmē ir attiecināms likuma “Par valsts budžetu 2016.gadam” 40.pants, kas nosaka, ka, ja Valsts ieņēmumu dienesta un Noziedzīgi iegūtu līdzekļu legalizācijas novēršanas dienesta amatpersonu (darbinieku) tiešas darbības rezultātā atklāti un novērsti liela apjoma noziedzīgi nodarījumi valsts ieņēmumu un nodokļu administrēšanas jomā, aizturētas kontrabandas kravas un konvencionāli aizliegtu priekšmetu ievešana un izvešana, novērsta būtiska noziedzīgi iegūtu līdzekļu legalizācija un tā rezultātā ir palielinājušies valsts budžeta ieņēmumi vai tiek prognozēts būtisks šo ieņēmumu palielinājums, Ministru kabinets pieņem lēmumu par attiecīgo institūciju konkrēto amatpersonu (darbinieku) motivēšanu un apropriācijas palielinājumam novirzāmo finansējuma apjomu […]”. Likuma “Par valsts budžetu 2016.gadam” 42.pants paredz “ja 2016.gada sešu un deviņu mēnešu laikā ēnu ekonomikas apkarošanas pasākumu īstenošanā iesaistīto institūciju darbības rezultātā būtiski tiek uzlabota situācija ēnu ekonomikas apkarošanā un godīgas konkurences veicināšanā un tiek prognozēti ievērojami uzlabojumi arī līdz gada beigām, Ministru kabinets pieņem lēmumu par ēnu ekonomikas apkarošanas pasākumu īstenošanā iesaistīto institūciju amatpersonu (darbinieku) motivēšanu un apropriācijas palielinājumam novirzāmo finansējuma apjomu […]. Finanšu ministram ir tiesības palielināt apropriāciju izdevumiem, tajā skaitā novirzot atlīdzībai attiecīgajā budžeta programmā: Finanšu ministrijai (Valsts ieņēmumu dienestam) ne vairāk kā 79,5 procentus; Iekšlietu ministrijai (Valsts policijai, Valsts robežsardzei) ne vairāk kā 16 procentus […] un prokuratūrai (Noziedzīgi iegūtu līdzekļu legalizācijas novēršanas dienestam) ne vairāk kā 0,5 procentus no apropriācijas palielinājuma, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas ir izskatījusi to un nav iebildusi pret apropriācijas palielinājumu.”

Savukārt visi iesniegtie papildu finansējuma pieprasījumi tiks izskatīti Ministru kabinetā kārtējā gada budžeta sagatavošanas procesā atbilstoši valsts budžeta finansiālajām iespējām.

Ar cieņu

Ministru prezidents M.Kučinskis

Iesniedzējs:

Finanšu ministre D.Reizniece – Ozola